[pic] | KOMISIJA EVROPSKIH SKUPNOSTI |

Bruselj, 21.03.2006

COM(2006) 139 konč.

2006/0045 (ACC)

Predlog

SKLEP SVETA

o sklenitvi Začasnega sporazuma o trgovini in trgovinskih zadevah med Evropsko skupnostjo na eni strani in Republiko Albanijo na drugi strani

(PREDLOžILA KOMISIJA)

OBRAZLOŽITVENI MEMORANDUM

1. Priloženi predlog Sklepa Sveta je pravni instrument za sklenitev začasnega sporazuma med Evropsko skupnostjo na eni strani in Republiko Albanijo, v nadaljnjem besedilu „Albanijo“, na drugi strani [1].

2. Odnose Albanije z Evropsko skupnostjo zajema Sporazum o trgovinskem in gospodarskem sodelovanju, ki je bil podpisan maja 1992 v Bruslju in je začel veljati 4. decembra 1992.

3. Komisija je 18. februarja 2006 v skladu s pogajalskimi smernicami, ki jih je 21. oktobra 2002 sprejel Svet, zaključila pogajanja za sklenitev stabilizacijsko-pridružitvenega sporazuma (SPS) z Albanijo. Komisija Svetu istočasno predloži v podpis SPS in začasni sporazum, SPS pa začne veljati šele, ko ga ratificirajo Albanija, Skupnost in države članice.

4. Komisija predlaga, da se pred ratifikacijo SPS v skladu s pogajalskimi smernicami in členom 136 SPS sklene začasni sporazum, da lahko čim prej po podpisu SPS začnejo veljati določbe o trgovini in trgovinskih zadevah. Komisija je v pogajanjih z Albanijo oblikovala besedilo začasnega sporazuma, ki ga je parafirala 28. februarja 2006.

5. Začasni sporazum bo nadomestil trgovinske določbe iz Sporazuma o trgovinskem in gospodarskem sodelovanju med Evropsko skupnostjo in Albanijo. Ugodnejše trgovinske koncesije, odobrene na podlagi Uredbe Sveta št. 2007/2000 z dne 18. septembra 2000 o uvedbi izjemnih trgovinskih ukrepov za države in ozemlja, ki sodelujejo ali so povezana s stabilizacijsko-pridružitvenim procesom Evropske unije, o spremembi Uredbe (ES) št. 2820/98 ter o razveljavitvi uredb (ES) št. 1763/1999 in (ES) št. 6/2000[2], se še naprej uporabljajo hkrati z začasnim sporazumom.

6. Komisija poziva Svet, naj odobri rezultate pogajanj in v imenu Evropske skupnosti sklene začasni sporazum na podlagi priloženega predloga.

2006/0045 (ACC)

Predlog

SKLEP SVETA

o sklenitvi Začasnega sporazuma o trgovini in trgovinskih zadevah med Evropsko skupnostjo na eni strani in Republiko Albanijo na drugi strani

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 v povezavi s prvim pododstavkom člena 300(2) in prvim stavkom člena 300(3) Pogodbe,

ob upoštevanju predloga Komisije,

ob upoštevanju naslednjega:

(1) Pred začetkom veljavnosti stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Albanijo na drugi strani, podpisanega […] 2006 v Bruslju, je treba odobriti Začasni sporazum o trgovini in trgovinskih zadevah med Evropsko skupnostjo in Albanijo.

(2) Trgovinske določbe iz tega sporazuma so izjemne narave, povezane s politiko, ki se izvaja v okviru stabilizacijsko-pridružitvenega procesa, in za Evropsko unijo ne bodo pomenile precedensa v trgovinski politiki Skupnosti v zvezi s tretjimi državami, razen z državami zahodnega Balkana.

(3) Zato je treba v imenu Evropske skupnosti ta sporazum odobriti –

SKLENIL:

Člen 1

Začasni sporazum o trgovini in trgovinskih zadevah med Evropsko skupnostjo na eni strani in Republiko Albanijo na drugi strani, priloge in protokoli, priloženi k temu sporazumu, ter skupne izjave in izjava Evropske skupnosti, priložene k sklepni listini, se odobrijo v imenu Evropske skupnosti.

Besedila, omenjena v prvem odstavku, so priložena temu sklepu.

Člen 2

Predsednik Sveta je pooblaščen, da imenuje osebe, pooblaščene, da v imenu Evropske skupnosti deponirajo listino o odobritvi, predvideno v členu 56 tega sporazuma.

V Bruslju,

Za Svet

Predsednik

[1] Sklenitev začasnega sporazuma je pogoj za podpis stabilizacijsko-pridružitvenega sporazuma, kar se bo predvidoma zgodilo v prvi polovici leta 2006 v Bruslju. Da bi lahko začasni sporazum začel veljati čim prej, sta se oba postopka začela hkrati.

[2] UL L 240, 23.9.2000, str. 1. Uredba, kakor je bila nazadnje spremenjena z Uredbo (ES) št. 1946/2005 (UL L 312, 29.11.2005, str. 1).